**Tisztelt Lakosok!**

Tájékoztatom Önöket, hogy az Országgyűlés döntésének értelmében meghosszabbításra került az engedély nélkül, vagy engedélytől eltérően létesített fúrt és ásott kutak bejelentésének végleges határideje.

A vízgazdálkodásról szóló 1995. évi LVII. tv. (Vgtv) hatályos rendelkezései értelmében **mentesül a vízgazdálkodási bírság megfizetése alól az a létesítő vagy üzemeltető, aki** az egyes belügyi tárgyú és más kapcsolódó törvények módosításáról szóló 2018. évi CXXI. törvény hatálybalépését megelőzően engedély nélkül vagy engedélytől eltérően létesített vagy üzemeltet felszín alatti vízkivételt biztosító vízilétesítményt, ha **a vízjogi fennmaradási engedélyezési eljárást 2020. december 31-ig kérelmezi**.”

Az engedély nélkül létesített kutak engedélyezésével kapcsolatos legfontosabb tudnivalókat az alábbiakban foglaltuk össze.

A kutak megépítéséhez, átalakításához, üzemeltetéséhez és megszüntetéséhez vízjogi engedély szükséges. Abban az esetben, ha a vízkivételt biztosító kút vízjogi engedély nélkül, vagy attól eltérően került megépítésre, fennmaradási engedélyt kell kérni.

Fennmaradási engedélyezési **eljárást kell lefolytatni, mind az ásott, mind a fúrt kutakra,** vagyis minden olyan kútra, amit engedély nélkül létesítettek:

- 1992. február 15. napja **után** létesült minden kútra (ásott és fúrt kútra egyaránt) fennmaradási engedélyt kell kérni.

- 1992. február 15. napja **előtt** létesült kutak esetében

* arra az ásott kútra, amely a jogszabályok értelmében (mélységének és elhelyezkedésének függvényében) jogszerűen létesült engedély nélkül, üzemeltetési engedélyt kell kérni,
* arra az ásott kútra, amelyre létesítésének időpontjában (mélységének és elhelyezkedésének függvényében) engedélyt kellett volna kérni, fennmaradási engedélyt kell kérni,
* minden fúrt kútra fennmaradási engedélyt kell kérni.

Az 1960. előtt létesült kutakra – sem ásott, sem fúrt – nem kell fennmaradási engedélyt kérni.

A vízgazdálkodási hatósági jogkör gyakorlásáról szóló 72/1996. (V.22.) Kormányrendelet 24. § (1) bekezdése értelmében **a jegyző engedélye szükséges olyan kút létesítéséhez, üzemeltetéséhez, fennmaradásához és megszüntetéséhez, amely a következő feltételeket együttesen teljesíti:**

* [a vízbázisok, a távlati vízbázisok, valamint az ivóvízellátást szolgáló vízilétesítmények védelméről szóló kormányrendelet](https://optijus.hu/optijus/lawtext/99700123.KOR/tvalid/2017.4.1./tsid/) szerint kijelölt, kijelölés alatt álló, illetve előzetesen lehatárolt belső, külső és hidrogeológiai védőidom, védőterület, valamint karszt- vagy rétegvíz készlet igénybevétele, érintése nélkül, és 500m3/év vízigénybevétellel kizárólag talajvízkészlet vagy parti szűrésű vízkészlet felhasználásával üzemel,
* épülettel, vagy annak építésére jogosító hatósági határozattal, egyszerű bejelentéssel rendelkező ingatlanon van, és a magánszemélyek részéről a házi ivóvízigény és a háztartási igények kielégítését szolgálja,
* nem gazdasági célú vízigényt szolgál.

**Minden egyéb esetben a Katasztrófavédelmi Igazgatóság hatáskörébe tartozik a kút üzemeltetési és fennmaradási engedélyezési eljárása.**

A kutak üzemeltetéséhez és fennmaradásához vízjogi engedéllyel kapcsolatos **kérelem benyújtásakor csatolni kell**:

– a felszín alatti vízkészletekbe történő beavatkozás és a vízkútfúrás szakmai követelményeiről szóló 101/2007. (XII.23.) KvVM rendelet 13. §-ban leírtak szerinti, a **képesítést igazoló okirat másolatát**;

– a vízjogi engedélyezési eljáráshoz szükséges dokumentáció tartalmáról szóló 41/2017. (XII. 29.) BM rendelet 2. melléklet II. fejezetének 6.7. pontja szerinti **fényképfelvételt a kútról és környezetéről.**

A jelen szabályozás értelmében, aki 2020. december 31-ig nem kér fennmaradási engedélyt az engedély nélkül fúrt vagy ásott kútra, annak **2021. január 01. napját követően vízgazdálkodási bírságot kell fizetnie.**

A fenti törvény értelmében az eljárás mentes az illeték- és díjfizetési kötelezettség alól.

2020. május

Pákozdi Polgármesteri Hivatal